新冬
作者：呂本中
朝代：宋

paragraphs: 西風吹禾黍，落日在陋巷。
杖藜訪新冬，霜樹眇空曠。
人煙村舎西，行旅古原上。
晚山晴更好，秀色常在望。
居閑得真趣，日欲就疏放。
豈惟憎俗徒，庶自免嘲謗。
東鄰酒初熟，清香亂盆盎。
徑須騎牆頭，挈榼獻窮狀。
吾生足羈旅，久病非少壯。
銀杯多羽化，布帆且無恙。
雖非陶潛隱，不負徐邈暢。